**CONCEPT**

**în vederea elaborării Strategiei naționale de reducere a riscului**

**dezastrelor pentru perioada 2024-2030**

|  |  |
| --- | --- |
| **1. Denumirea documentului** | Strategia națională de reducere a riscului dezastrelor pentru perioada 2024-2030 |
| **2. Tipul documentului de politici publice care se propune a fi elaborat** | Documentul propus spre elaborare reprezintă un document de politici publice care definește și planifică politica publică a Guvernului pe termen lung (6 ani) în domeniul reducerii riscului dezastrelor în Republica Moldova.  Documentul urmează a fi elaborat în conformitate cu prevederile HG nr. 386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice și aprobat prin hotărâre de Guvern. |
| **3. Problema care urmează a fi abordată** | În ultimele decenii, frecvența și intensitatea hazardelor naturale care se transformă în dezastre au crescut semnificativ în majoritatea țărilor lumii, iar numărul și consecințele dezastrelor provocate de om nu s-au diminuat.  Teritoriul și populația din Republica Moldova sunt expuse la o varietate de pericole naturale și provocate de om și sunt vulnerabili la efectele adverse ale acestora. Inundațiile, furtunile, seceta, valurile de căldură sau frig, gheața și zăpada, alunecările de teren, cutremurele și incendiile forestiere au fost cele mai importante riscuri prezentate de hazardele naturale. Printre dezastrele provocate de om, accidentele industriale, pierderea integrității infrastructurii critice și accidentele de transport se află pe lista de top a pericolelor potențiale. Rezultatul este riscul pierderii de vieți, sănătății și mijloacelor de trai, distrugerea infrastructurii și deteriorarea mediului, precum și reducerea activității economice și a dezvoltării cu pierderi economice substanțiale și impact societal.  În acest context reducerea riscurilor dezastrelor (în continuare - RRD) este o prioritate esențială atât la nivel mondial, cât și național, datorită impactului semnificativ pe care dezastrele naturale și cele provocate de om îl au asupra vieților omenești, infrastructurii și economiilor.  Reducerea riscurilor dezastrelor este și o componentă esențială a dezvoltării durabile și a securității umane, care implică o serie de strategii și acțiuni coordonate, axate pe prevenire, pregătire, răspuns și reconstrucție.  Realizarea proactivă, complexă, coordonată și la toate nivelurile a măsurilor RRD, poate reduce impactul dezastrelor și asigura o recuperare rapidă și eficientă. Aceste eforturi necesită angajament continuu și o colaborare inter- și intrasectorială pentru a răspunde provocărilor tot mai complexe și interconectate ale lumii moderne. |
| **4. Scopul elaborării documentului de politici publice** | Scopul Strategiei este stabilirea unui cadru exhaustiv, bazat pe prevederile Cadrului de la Sendai privind Reducerea Riscului Dezastrelor pentru perioada 2015-2030, care să mobilizeze și să consolideze eforturile guvernării, structurilor relevante din sectorul public și cel privat, a societății civile și a cetățenilor în vederea fortificării rezilienței la impactul eventualelor dezastre atât naturale, cât și provocate de activitatea umană, la nivel național, teritorial și comunitar, precum și instituirii unor capacități robuste și mecanisme eficiente de reducere a riscului dezastrelor și de asigurare a unui răspuns prompt și adecvat la impactul acestora.  Elaborarea noului document de politici la nivel național reprezintă realizarea angajamentelor asumate de către Republica Moldova aferente Cadrului de la Sendai privind Reducerea Riscului Dezastrelor pentru perioada 2015-2030 (*în continuare – Cadrul de la Sendai*), precum și a Agendei pentru Dezvoltare Durabilă 2030.  Astfel, unul din cele 7 obiective globale, obiectivul (e), al Cadrului de la Sendai prevede ,,Majorarea substanțială către anul 2020 a numărului de țări, care **au adoptat strategii naționale și locale de reducere a riscului dezastrelor**”. La fel, Cadrul de la Sendai (art. 27 (b)) prevede ,,adoptarea și punea în aplicare a strategiilor și planurilor naționale și locale de reducere a riscurilor de dezastre în termen, cu obiective, indicatori și calendare, menite să prevină apariția riscurilor, să reducă riscurile existente și să consolideze reziliența în plan economic, social, de sănătate și de mediu.”  În același context, atât ținta 13.1.2 al Obiectivului de Dezvoltare Durabilă 13 (Acțiuni climatice) cât și ținta 11.b.1 a Obiectivului de Dezvoltare Durabilă 11 (Orașe și comunități durabile) este „Numărul de țări care **adoptă și implementează strategii naționale de reducere a riscului de dezastre în conformitate cu Cadrul Sendai** pentru reducerea riscului de dezastre 2015–2030”. La fel este de remarcat că aspecte ce țin de reducerea riscului dezastrelor se regăsesc și în ODD2 Zero foamete, ODD3 Sănătate și bunăstare, ODD6 Apă curată și sanitație, ODD9 Industrie, inovație și infrastructură și ODD11 Orașe și comunități durabile.  Totodată, la moment, **Republica Moldova nu dispune de o strategie națională de reducere a riscului dezastrelor,** elaborată în concordanță cu Cadrul de la Sendai, document ONU de talie mondială, care reprezintă piatra de temelie în elaborarea documentelor de nivel internațional, regional, național și local în domeniul reducerii riscului dezastrelor.  Lipsa unui asemenea document este compensată parțial de Programul de prevenire și gestionare a situațiilor de urgență și excepționale pentru anii 2022-2025, aprobată prin Hotărârea Guvernului nr. 846/2022. Însă acest document are un caracter preponderent sectorial, deoarece este elaborat reieșind din prevederile Strategiei de dezvoltare a domeniului afacerilor interne pentru anii 2022-2030, aprobată prin Hotărârea Guvernului nr. 658/2022), fiind totodată axat pe exemplul Mecanismului de protecție civilă al Uniunii Europene. Însă, după cum a fost menționat în Raportul de progres privind realizarea ODD din 2023 ,,cadrul strategic național pentru reducerea riscurilor de situații excepționale nu este complet aliniat la Cadrul de la Sendai”.  **Obiectivele generale ale Strategiei** se propune a fi formulate reieșind din cele patru direcții prioritare ale Cadrului de la Sendai:  1. Înțelegerea riscului dezastrelor.  2. Consolidarea gestionării riscurilor dezastrelor.  3. Investirea în reducerea riscului dezastrelor în scopul fortificării rezistenței.  4. Îmbunătățirea gradului de pregătire pentru un răspuns eficient și pentru aplicarea principiului ”Build Back Better” ("Reconstruiește mai bine") în recuperare, reabilitare și reconstrucție.    Orizontul de implementare a Strategiei se propune anul 2030, pentru a sincroniza procesul de implementare atât cu cadrul de la Sendai, cât și cu Strategia națională de dezvoltare „Moldova Europeană 2030” și cu Agenda pentru dezvoltare durabilă 2030, în special cu obiectivele de dezvoltare durabilă și țintele naționale ale acestora. |
| **5. Concordanța cu SND** | Strategia națională de dezvoltare „Moldova Europeană 2030”, aprobată prin Legea nr. 315/2022 stabilește direcțiile strategice de dezvoltare ale țării și ale societății și adaptează prioritățile, obiectivele, indicatorii și țintele angajamentelor internaționale asumate de Republica Moldova cu contextul național, în special Acordul de Asociere dintre Republica Moldova şi Uniunea Europeană.  În contextul RRD în cadrul ***Obiectivul general 9*** ,,Promovarea unei societăți pașnice și sigure” au fost incluse două obiective specifice: O9.2. Reducerea vulnerabilității în fața amenințărilor și a riscurilor de orice tip și 09.3. Sporirea securității în funcționarea infrastructurilor și a sistemelor critice.  Iar una din țintele ***Obiectivului general 10*** „Asigurarea unui mediu sănătos și sigur” este ”Asigurarea rezistenței la schimbările climatice prin reducerea riscurilor legate de schimbările climatice (ODD 13.1)”.  În numărul ***direcțiilor și intervențiilor prioritare***, în componența subcapitolului ,,5.29. Politici și management de securitate și ordine publică” se regăsesc: ,,(19) Reducerea numărului de victime și a pagubelor cauzate de situațiile de urgență și situațiile excepționale, inclusiv prin elaborarea, adaptarea sau transferul soluțiilor tehnologice noi în vederea prevenirii unor astfel de situații, precum și a incendiilor în sectorul casnic (O9.2, O9.3)” și ,,(21) Evaluarea continuă a riscurilor meteo-climatice, geomorfologice, radiologice și seismice, evaluarea vulnerabilității la astfel de riscuri a fondului de clădiri și a infrastructurilor critice și ajustarea standardelor tehnice și de securitate corespunzătoare (O9.2, O9.3)” |
| **6. Concordanța cu cadrul bugetar pe termen mediu (CBTM)** | O parte din resursele financiare necesare implementării Strategiei urmează a fi alocate din bugetul public național, atribuite instituțiilor cu competențe (directe și indirecte) în domeniul reducerii riscurilor dezastrelor prin intermediul următoarelor programe/subprograme, aprobate prin Hotărârea Guvernului nr. 408/2023 cu privire la aprobarea Cadrului bugetar pe termen mediu (2024-2026):  - Subprogramul 2703 Servicii de suport în domeniul rezervelor materiale ale statului;  - Subprogramul 3702 „Protecție civilă şi apărarea împotriva incendiilor”;  -Subprogramul 5010 ,, Schimbări climatice - predicții, prognoze și avertizări”;  -Subprogramul 5101 ”Politici și management în domeniul agriculturii și industriei alimentare”;  - Subprogramul 5106 ”Securitate alimentară”;  - Subprogramul 5810 „Eficiență energetică”;  - Subprogramul 6104 ”Dezvoltarea bazei normative în construcții”;  - Subprogramul 5019„Tehnologii informaționale în sistem de alertă”;  -Subprogramul 7001 ,,Politici și management în domeniul protecției mediului”;  -Subprogramul „7004 - Protecția și gestionarea resurselor de apă, a inundațiilor și secetelor”;  -Subprogramul 7011 ,,Atenuarea și adaptarea la schimbările climatice”;  - Subprogramul „7503 - Aprovizionare cu apă și canalizare”;  - Subprogramul 8004 „Sănătate publică”;  -Subprogramul 8009 „Asistență medicală urgentă prespitalicească”;  - Subprogramul 8010 „Asistență medicală spitalicească”;  -Subprogramul 8018 „Programe naționale și speciale în domeniul ocrotirii sănătății”;  - Subprogramul 8812 „Perfecționarea cadrelor”;  -Subprogramul 7007 „Cercetări științifice aplicate în domeniul protecției mediului”;  -Subprogramul 3507 „Cercetări științifice aplicate în domeniul afacerilor interne”;  -Subprogramul 8007 „Cercetări științifice aplicate în domeniul sănătății publice și serviciilor medicale, în direcția strategică „Sănătate și biomedicină”;  Concomitent, o altă parte a mijloacelor financiare urmează a fi alocată din contul mijloacelor extrabugetare (granturi, credite, asistență externă, etc.) |
| **7. Concordanța cu prioritățile guvernamentale și celelalte documente de planificare și de politici publice** | Strategia este aliniată și la un șir documente de planificare strategică la nivel național cum ar fi:  ***Strategia națională de dezvoltare „Moldova Europeană 2030”***, aprobată prin Legea nr. 315/ 2022;  Aspectele ce țin de reducerea riscului dezastrelor din cadrul Strategiei „Moldova Europeană 2030” sunt expuse în p.5 (Concordanța cu SND) a prezentului Concept.  ***Strategia securității naționale a Republicii Moldova,*** *aprobată prin Hotărârea Parlamentului nr. 391/2023*  Strategia reprezintă un document fundamental care stabilește direcțiile și prioritățile de securitate națională pentru a proteja interesele vitale ale statului și ale cetățenilor săi. Strategia are ca scop creșterea capacității statului de a preveni și contracara riscurile la adresa securității naționale. Unul din cele 10 obiective stabilite de strategie este ”10) protejarea mediului ambiant”, iar una din direcțiile de acțiuni este ”2d) dezvoltarea sistemului de protecție civilă la nivel național în conformitate cu standardele și politicile UE”;  ***Strategia de dezvoltare a domeniului afacerilor interne pentru anii 2022-2030*** *aprobată prin Hotărârea Guvernului nr. 658/2022;*  Strategia include diverse aspecte printre care se regăsește și compartimentul ,,Protecție civilă și situații excepționale”, care prevede consolidarea capacităților instituționale, modernizarea infrastructurii și adoptarea unor măsuri eficiente pentru creșterea siguranței și securității cetățenilor în situațiile de urgență și a celor excepționale.  ***Strategia națională de sănătate „Sănătatea 2030”,*** *aprobată prin Hotărârea Guvernului nr. 387/2023;*  Strategia include o agendă de transformare complexă a sistemului de sănătate, care reflectă ambiția statului de a crea un sistem sanitar de clasă mondială rezilient, centrat pe necesitățile pacientului. Obiectivul general 1.3. al Strategiei este ,,Consolidarea sistemului de supraveghere în sănătate publică și creșterea potențialului de răspuns la urgențele de sănătate publică.”  ***Strategia de mediu pentru anii 2024-2030****, aprobată prin Hotărârea Guvernului nr. 409/2024;*  Strategia implică un set de măsuri și acțiuni coordonate orientate spre asigurarea unui mediu sănătos și sustenabil pentru generațiile viitoare și la creșterea calității vieții pentru toți cetățenii. Direcția de acțiune 7.3 ,,Reducerea riscurilor dezastrelor cauzate de factori meteorologici, hidrologici și climatici” prevede colectarea, analiza, gestionarea şi utilizarea datelor la nivel național privind factori meteorologici, hidrologici și climatici, elaborarea hărților zonelor de risc de dezastre la nivel național, aplicarea măsurilor de reducere a riscului de dezastre la nivel local și național, precum și implementarea unui sistem de avertizare timpurie a dezastrelor.  ***Programul de activitate al Guvernului „Moldova prosperă, sigură, europeană”,*** *aprobat prin Hotărârea Parlamentului nr. 28/2023;*  Programul include o serie de măsuri și inițiative care vizează dezvoltarea durabilă a țării, integrarea europeană și creșterea siguranței cetățenilor. Unul din obiectivele Programului este ,,Consolidarea mecanismului național de răspuns în situații excepționale prin asigurarea interoperabilității cu procedurile europene”.  ***Programul de prevenire și gestionare a situațiilor de urgență și excepționale pentru anii 2022-2025,*** *aprobată prin Hotărârea Guvernului nr. 846/2022;*  Programul stabilește direcțiile și obiectivele de dezvoltare ale țării în domeniul gestionării situațiilor de urgență și excepționale, în care sunt evidențiate aspecte ce se referă la consolidarea capacităților de prevenire, pregătire și de răspuns la situațiile de urgență și excepționale. Programul conține un Plan de acțiuni în care sunt stabilite obiectivele pe termen mediu și activitățile care urmează a fi realizate la nivel local și național.  ***Programul național de adaptare la schimbările climatice până în anul 2030,*** *aprobat prin Hotărârea Guvernului nr. 624/2023;*  Programul stabilește măsurile de adaptare la schimbările climatice care urmează a fi integrate în toate nivelurile și sectoarele prioritare, pentru a asigura reziliența climatică pe termen mediu și lung. Obiectivul specific 2 al Programului prevede ,,Sporirea nivelului de conștientizare privind adaptarea la schimbările climatice și reducerea riscului de dezastre prin informații sigure și accesibile. Iar Obiectivul specific 4 prevede: ,,Integrarea adaptării la schimbările climatice și reducerea riscurilor de dezastre în planificarea strategică sectorială și planificarea investițiilor la nivel național și local”.  Strategia se bazează și pe un cadru legislativ și normativ național, care constă din legi și alte acte normative cu tangență directă și indirectă la acțiunile orientate spre reducerea riscului urgențelor și dezastrelor, cum ar fi:  - Legea nr. 271/1994 cu privire la protecția civilă;  - Legea nr. 267/1994 privind apărarea împotriva incendiilor;  -Legea nr. 93/2007 a Inspectoratului General pentru Situații de Urgență;  -Legea nr. 10/2009 privind supravegherea de stat a sănătății publice;  - Legea nr. 104/2020 privind rezervele materiale de stat și de mobilizare;  - Legea nr. 74/2024 privind acțiunile climatice;  - Hotărârea Guvernului nr. 1340/2001 cu privire la Comisia pentru Situații Excepționale a Republicii Moldova;  - Hotărârea Guvernului nr. 282/2005 pentru aprobarea Regulamentului privind instruirea în domeniul protecției civile;  - Hotărârea Guvernului nr. 820/2009 cu privire la Comisia națională extraordinară de sănătate publice;  - Hotărârea Guvernului nr.1076/.2010 cu privire la clasificarea situațiilor excepționale și la modul de acumulare și prezentare a informațiilor în domeniul protecției populației și teritoriului în caz de situații excepționale;  - Hotărârea Guvernului nr. 862/2015 pentru aprobarea Regulamentului privind gestionarea fondurilor de urgență ale Guvernului;  - Hotărârea Guvernului nr. 377/2018 cu privire la reglementarea cadrului instituțional și mecanismului de coordonare și management al asistenței externe;  - Hotărârea Guvernului nr. 803/2018 cu privire la Centrul de dirijare în situații excepționale al Comisiei pentru Situații Excepționale a Republicii Moldova și structurile de asigurare a activității altor comisii pentru situații excepționale;  - Hotărârea Guvernului nr. 562/2020 cu privire la aprobarea Planurilor de gestionare a riscului de inundații; |
| **8. Perioada planificată pentru elaborarea documentului de politici publice** | Etapele elaborării Strategiei implică:  a) elaborarea şi evaluarea calității și conformității Conceptului de către Cancelaria de Stat – iulie 2024;  b) Publicarea Conceptului – iulie 2024:  • informarea părților interesate  • crearea grupului de lucru responsabil de elaborarea Strategiei  c) elaborarea proiectului inițial – iulie 2024;  c) consultarea publică cu grupurile de lucru constituite (actorii implicați, partenerii de dezvoltare, societatea civilă) – iulie 2024;  d) inițierea procesului de avizare, redactarea finală și validarea publică a Strategiei – iulie-august 2024;  e) aprobarea Strategiei – august-septembrie 2024. |
| **9. Părțile implicate** | În procesul de elaborare și adoptare a documentului se va asigura participarea deplină și incluzivă a tuturor părților interesate la nivel național și sectorial, precum și a organizațiilor societății civile, a femeilor, grupurilor vulnerabile și comunităților locale, a căror implicare este esențială pentru atingerea obiectivelor naționale de reziliență și reducere a riscului de dezastre. Prevederile Hotărârii Guvernului nr. 967/2016 privind mecanismul consultărilor publice cu societatea civilă în procesul decizional vor fi aplicate în mod corespunzător în cadrul consultărilor. Astfel, anunțul privind inițierea elaborării Strategiei și Conceptul acesteia vor fi plasate pe paginile web a Ministerului Mediului și Ministerului Afacerilor Interne, va fi accesibil publicului interesat pentru informare și consultare. Ulterior, la etapa de dezvoltare a documentului va fi asigurată consultarea publicului prin plasarea proiectului documentului pe paginile web a Ministerului Mediului, Ministerului Afacerilor Interne și pe pagina web [www.particip.gov.md](http://www.particip.gov.md) și organizarea dezbaterilor publice.  Elaborarea documentelor va implica următoarele instituții publice, parteneri de dezvoltare și organizații necomerciale:  Ministere și alte instituții publice:  Cancelaria de Stat   * Ministerul Finanțelor; * Ministerul Agriculturii și Industriei Alimentare; * Ministerul Afacerilor Interne (cu implicarea IGSU); * Ministerul Muncii și Protecției Sociale; * Ministerul Infrastructurii și Dezvoltării Regionale; * Ministerul Sănătății (cu implicarea ANSP); * Ministerul Energiei; * Ministerul Justiției; * Ministerul Educației și Cercetării   Congresul Autorităților Locale din Moldova  Academia de Științe a Moldovei  Parteneri de dezvoltare:   * PNUD Moldova * Delegația Uniunii Europene în Republica Moldova * Oficiul Biroului European OMS în Moldova * Crucea Roșie din Moldova |